༄༅༔ སྔ་འགྱུར་བཀའ་མའི་ཆོས་སྡེ་གླེགས་བམ་བརྒྱ་དང་དྲུག་པ་བཞུགས་སོ༔
༄༅༔ པཎ་ཆེན་དྲི་མེད་བཤེས་གཉེན་གྱི་དགོངས་ཉམས་སྒྲོན་མ་སྣང་བྱེད་འབར་བའི་གསང་རྒྱུད་གླེགས་བམ་དང་པོ་བཞུགས་སོ༔
སྒྲ་ཐལ་འགྱུར་རྩ་རྒྱུད་འགྲེལ༔
ཨེ་མ་ཧོ༔ འདིར་རྒྱུད་ལུང་མན་ངག་ཐམས་ཅད་ཀྱི་སྙིང་པོ་ལས་སྙིང་པོར་གྱུར་པ༔ སྒྲོན་མ་འབར་བ་རྩ་བའི་རྒྱུད་འདི་བདུད་རྩི་འོ་མའི་རྒྱ་མཚོ་ལྟ་བུའི་ནང་ནས༔ མར་གྱི་སྙིང་པོ་ལྟ་བུ་རྒྱུད་ཐམས་ཅད་ཀྱི་རྒྱལ་པོ༔ ལུང་ཐམས་ཅད་ཀྱི་གལ་མདོ༔ མན་ངག་ཐམས་ཅད་ཀྱི་རྩ་བ༔ རྒྱུད་འབུམ་ཕྲག་བཅུ་བདུན་གྱི་ཡང་ཞུན༔ པཎ་ཆེན་དྲི་མེད་བཤེས་གཉེན་ནམ་མཚན་གཞན་དུ་བྷི་མ་ལ་མི་ཏྲ་ཞེས་སྙན་པའི་བ་དན་ཕྱོགས་བཅུར་ཁྱབ་པའི༔ སློབ་དཔོན་ཆེན་པོའི་དགོངས་པ་ཁྱད་པར་ཅན་འདི་ལ་དོན་རྣམ་པ་ལྔ་ཡིས་ལེགས་པར་བསྟན་ཏེ༔ རྒྱུད་ཀྱི་ངོ་བོ༔ ངེས་ཚིག༔ དབྱེ་བ༔ བསྡུས་དོན༔ གཏན་ལ་དབབ་པ་དང་ལྔ་ལས༔ འདི་ནི་ངོ་བོ་རང་བཞིན་ཐུགས་རྗེ་གསུམ་གྱི་གནད་དོན༔ འོད་གསལ་རྫོགས་པ་ཆེན་པོའི་གནས་ལུགས་ཉི་མའི་སྙིང་པོའི་ཆོས་སྐོར་སྒྲོན་མ་འབར་བའི་གསང་རྒྱུད་ཁྱད་པར་ཅན་བཞུགས་ལ་སྣ་ཚོགས་སེམས་ཡིན་དུ་སྨྲ་བ་ལ་སོགས་པ་གསུམ་མོ༔ དེ་ཡང་སྣ་ཚོགས་སེམས་ཡིན་དུ་སྨྲ་བའི་རྫོགས་པ་ཆེན་མོ་ལ་གསུམ་སྟེ༔ སེམས་ཀྱི་སྣང་ཚུལ་བརྟེན་ནས་སྣང་བ་ཐམས་ཅད་ཆོས་སྐུར་འདོད་པ་དང༔ སེམས་ཀྱི་འཁྲུལ་ཚུལ་ལ་བརྟེན་ནས་འཁྲུལ་པ་ལ་སྣ་ཚོགས་སེམས་ཡིན་དུ་སྨྲ་བ་ལ་སོགས་པ་གསུམ་མོ༔ དེ་ཡང་སྣ་ཚོགས་སེམས་ཡིན་དུ་སྨྲ་བའི་རྫོགས་པ་ཆེན་མོ་ལ་གསུམ་སྟེ༔ སེམས་ཀྱི་སྣང་ཚུལ་ལ་བརྟེན་ནས་སྣང་བ་ཐམས་ཅད་ཆོས་སྐུར་འདོད་པ་དང༔ སེམས་ཀྱི་འཁྲུལ་ཚུལ་ལ་བརྟེན་ནས་འཁྲུལ་པ་ཡེ་ཤེས་སུ་འདོད་པ་དང༔ སེམས་ཀྱི་རྟོགས་ཚུལ་ལ་བརྟེན་ནས་འགྲོ་བ་དྲུག་རང་གྲོལ་དུ་སྨྲ་བའི་རྫོགས་པ་ཆེའོ༔ ལྷུན་གྲུབ་རྫོགས་ཚུལ་དུ་སྨྲ་བའི་རྫོགས་པ་ཆེན་པོ་ལ་ཡང་གསུམ་སྟེ༔ རང་བཞིན་ལྷུན་གྲུབ་རང་བཞིན་མེད་པར་སྨྲ་བ་དང༔ ངེས་མེད་སྣང་ཚོད་མཐུན་སྣང་ཙམ་དུ་སྨྲ་བ་དང༔ རོལ་པ་འགག་མེད་ཅི་བྱས་ཐམས་ཅད་སྟོ་མེད་དུ་སྨྲ་བའི་རྫོགས་པ་ཆེན་པོའོ༔ སྣང་ཚུལ་ཐམས་ཅད་རང་བྱུང་ཡེ་ཤེས་སུ་སྨྲ་བའི་རྫོགས་པ་ཆེན་པོ་ལ་ཡང་གསུམ་སྟེ༔ གཞན་སྔོས་འདུལ་ཟད་དུ་སྨྲ་བ་དང༔ དྲན་པ་ཁྱུངས་འགགས་ཐོལ་བྱུང་ཆེན་པོར་སྨྲ་བ་དང༔ སྣང་སེམས་ཐུག་ཕྲད་ཀྱི་འཁོར་ལོ་རྫོགས་པར་སྨྲ་བའི་རྫོགས་པ་ཆེན་པོའོ༔ དེ་དག་ནི་རྫོགས་པ་སེམས་ཀྱི་རང་བཞིན་དང་རྩལ་ལ་ཡོན་ཏན་དུ་བལྟ་བའོ༔ འཁྲུལ་པ་རང་གདངས་སུ་སྨྲ་བའི་རྫོགས་པ་ཆེན་པོ་ལ་གསུམ་སྟེ༔ རང་བྱུང་གི་ཡེ་ཤེས་ལས་མི་འགྱུར་བར་སྨྲ་བ་དང༔ མཐའ་བཞི་རང་གྲོལ་དུ་སྨྲ་བ་དང༔ འཁོར་བ་ལ་ཐོག་མཐའ་མེད་པར་སྨྲ་བའོ༔ བྱུང་ཚུལ་རང་གྲོལ་དུ་སྨྲ་བ་ལ་གསུམ་སྟེ༔ སྣང་སྟོང་རང་ས་ནས་གྲོལ་བར་འདོད་པ་དང༔ འཁོར་བ་དོང་ནས་སྤྲུགས་པར་སྨྲ་བ་དང༔ སྒྲ་བཞིས་འཇུག་ཁྱབ་ཏུ་སྨྲ་བའི་རྫོགས་པ་ཆེན་པོའོ༔ དེ་དག་ནི་ལྟ་སྤྱོད་གཙོ་བོར་སྟོན་པས༔ འཁོར་འདས་ཁར་སྦྱོར་དུ་བལྟ་བའོ༔ ཡང་གཞི་མདུང་བསྒྱུར་དུ་སྨྲ་བ་ལ་ཡང་གསུམ་སྟེ༔ བརྟགས་པ་ལམ་ཁྱེར་དུ་སྨྲ་བ་དང༔ འཁྲུལ་སྣང་གཞི་བཞག་ཏུ་སྨྲ་བ་དང༔ གནད་འདུས་བྱེར་སྣང་དུ་གྲོལ་བར་འདོད་པའོ༔ དེ་དག་ནི་སྣང་སེམས་སྟོང་པར་འདོད་པ༔ ལུས་ངག་གཞི་རྫོགས་སུ་བལྟ་བའོ༔ ལམ་དྲང་ཐད་དུ་སྨྲ་བ་ལ་གསུམ་སྟེ༔ ལུས་ངག་གནད་ཀྱིས་གྲོལ་བར་འདོད་པ་དང༔ བྱ་བྲལ་གཅིག་རྫོགས་སུ་འདོད་པ་དང༔ རང་སྣང་སྤང་བླང་ལས་འདས་པར་འདོད་པའོ༔ དེ་དག་ནི་ལུས་ངག་ཡིད་ཀྱི་གནད་གཙོ་ཆེ་བས་རང་རིག་མངོན་སུམ་དུ་འདོད་པའི་ལུགས་སོ༔ འབྲས་བུ་ཡེ་གྲོལ་དུ་སྨྲ་བ་ལ་གསུམ༔ རྫོགས་པ་མཐའ་དང་རྒྱས་པར་སྨྲ་བ་དང༔ མཐའ་བྲལ་ཡོངས་རྫོགས་སུ་སྨྲ་བ་དང༔ གཅིག་ཤེས་ཀུན་གྲོལ་དུ་སྨྲ་བའོ༔ དེ་དག་གི་སྣང་ཤེས་ཐ་མི་དད་དུ་འདོད་པ་སྟེ༔ ཁམས་གསུམ་དོང་སྤྲུགས་སུ་འདོད་པའི་ལུགས་སོ༔ དེ་ལྟར་རྫོགས་པ་ཆེན་པོའི་འདོད་པ་ཐ་དད་པར་བྱུང་བ་ནི༔ སེམས་གཅིག་གི་འཁོར་ལོ་ཅིག་པར་མ་ཤེས་པ་ལས་བྱུང་བའོ༔ དེ་ཡང་སྡེ་གསུམ་ལས་མན་ངག་གི་སྡེ༔ ཀློང་དགུ་ལས་ཆོས་ཉིད་ཅེར་མཐོང་དུ་གྲོལ་བའི་ཀློང་ཞེས་བྱའོ༔ བཀའ་གསུམ་ལས་དངོས་སུ་གསུངས་པའི་བཀའ་འོ༔ དེ་ཡང་ཆོས་ཐམས་ཅད་བསྡུ་ན་འཁོར་འདས་གཉིས་སུ་འདུས༔ འཁོར་བའི་ཆོས་ནི་རྣམ་པར་དག་པ་དང༔ རང་གི་མཚན་ཉིད་འཛིན་པའོ༔ འདས་པའི་ཆོས་ནི་ལུང་གི་ཆོས་དང་རྟོགས་པའི་བདག་ཉིད་ཀྱི་ཆོས་སོ༔ ལུང་ནི་བསྟན་པའི་ལུང་ངའི་དང༔ བརྗོད་པའི་ལུང་ངོ༔ བསྟན་པའི་ལུང་ལ་གསུམ་སྟེ༔ མདོ་སྡེ་དང༔ འདུལ་བ༔ མངོན་པ་གསུམ་མོ༔ བརྗོད་པའི་ལུང་ནི་སོ་སོའི་གཉེན་པོ་དང་སྦྱར་ནས་གསུངས་པ་སྟེ༔ བྱེ་བྲག་ཏུ་བརྒྱད་ཁྲིི་བཞི་སྟོང༔ རང་བཞིན་དུ་སེམས་ཀྱི་རྟོག་ཚོགས་སྣ་ཚོགས་ལ་དགོངས་ཏེ་གསུངས་པའོ༔ རྟོགས་པའི་བདག་ཉིད་ཀྱི་ཆོས་ལ༔ བཀའ་རང་གཞུང་དུ་སྨྲ་བ་དང༔ གྲུབ་མཐའ་འདོད་རྒྱལ་དུ་སྨྲ་བའོ༔ གྲུབ་མཐའ་འདོད་རྒྱལ་ནི༔ བཀའ་དང་བཀའ་ལ་བརྟེན་པའི་ཆོས་སོ༔ དེ་ཡང༔ ཆོས་རྣམས་ཐམས་ཅད་བཀའ་དང་བསྟན་ཆོས་གཉིས་སུ་འདུས༔ ལེགས་པར་གསུངས་དང་དེའི་དགོངས་འགྲེལ་དང༔ དེའི་དབང་གིས་ཤཱཀྱའི་བསྟན་པ་འདི༔ འཇིག་རྟེན་དག་ཏུ་ཡུན་རིང་གནས་བརྟན་འགྱུར༔ ཞེས་གསུངས་པས་ན་བཀའ་དང་བསྟན་ཆོས་ཀྱི་འབྲེལ་པ་ནི༔ གསེར་དམིགས་ལ་རིན་པོ་ཆེའི་རྒྱན་སྣ་ཚོགས་ཀྱིས་སྤྲས་པ་ལྟ་བུའོ༔ དགོས་པ་ནི་རྒྱལ་པོ་བསོད་ནམས་དང་ལྡན་པ་དང༔ བློན་པོ་རིག་པ་དང་ལྡན་པ་དུས་འཛོམ་པ་ལྟ་བུའོ༔ དེ་ལས་ནི་ཁྱད་པར་དུ་ཆོས་གསེར་གྱི་སྙིང་པོ་ལ་ཉི་མ་རབ་ཏུ་སྣང་བར་བྱེད་པ༔ སྙིང་ཏིག་གསང་བ་བླ་ན་མེད་པ༔ རང་གི་རིག་པ་མངོན་སུམ་དུ་སྟོན་པར་བྱེད་པའོ༔ དེ་ལས་ཀྱང་སྣ་ཚོགས་སྟོན་པར་བྱེད་པའི་སྒྲ་ཐལ་འགྱུར་གྱི་རྒྱུད་ཞེས་བྱ་བ་ལེའུ་དྲུག་གིས་བསྟན་ནས༔ འཁོར་འདས་ཀྱི་ཆོས་ཐམས་ཅད་མངོན་གསུམ་དུ་གཏན་ལ་འབེབས་པ་བྱེད་པའོ༔ འདི་ལ་གང་ཟག་བློ་ཅིག་འཆར་བ་རྣམས་ཀྱིས༔ གཅིག་ཆར་དུ་རྟོགས་པར་བྱ་བའི་ཕྱིར༔ རྒྱུད་ཀྱི་མཚན་བསྟན་པ་དང༔ རིམ་གྱིས་པ་རྣམས་ཀྱིས་རིམ་གྱིས་རྟོགས་པར་བྱ་བའི་ཕྱིར་རྒྱུད་ཀྱི་གཞུང་བསྟན་པའོ༔ དེ་ལ་རྒྱུད་ཀྱི་མཚན་ལ་གསུམ་སྟེ༔ མཚན་སྒྲ་འགྱུར་ཆེན་པོའི་མན་ངག་གི་གནད་ལ་བརྟེན་ནས་སྣང་གྲགས་ཀྱི་ཆོས་ཐམས་ཅད༔ ཆོས་ཉིད་ཀྱི་རང་སྒྲར་འཆར་བར་བསྟན་པ་དང༔ མཚན་དོན་འགྱུར་ཆོས་ཉིད་མངོན་སུམ་གྱི་མན་ངག་ལ་བརྟེན་ནས༔ རང་རིག་མངོན་སུམ་དུ་བསྟན་པ་དང༔ བརྡའ་འགྱུར་ཚིག་ཙམ་ལ་བརྟེན་ནས་སྣང་བརྟགས་ཐམས་ཅད་ཉམས་མྱོང་དུ་འཆར་བར་བསྟན་པའོ༔ དེ་ལ་སྒྲ་འགྱུར་གནད་ཀྱི་མན་ངག་ལ་བརྟེན་ནས༔ སྣང་གྲགས་ཀྱི་ཆོས་ཐམས་ཅད་ཆོས་ཉིད་ཀྱི་རང་སྒྲར་འཆར་བར་བསྟན་པ་ནི༔ སྒྲའི་ངོ་བོ་དང༔ ངེས་ཚིག་དང༔ དབྱེ་བ་གསུམ་མོ༔ ངོ་བོ་ནི་བརྗོད་པས་བརྗོད་བྱའི་དོན་ལ་ཕྱིན་ཅི་མ་ལོག་པ་རྟོགས་པར་བྱེད་པ་ཉིད་ཡིན་ལ༔ ངེས་ཚིག་ནི་དོན་དང་འབྲེལ་བས་ན་སྒྲ་ཞེས་བྱ་ལ༔ དབྱེ་ན་གནས་པའི་སྒྲ་དང༔ བརྗོད་པའི་སྒྲའོ༔ གནས་པ་ནི་རང་བཞིན་རྩ་གནས་ན་གནས་པ་དང༔ ཆོས་ཉིད་དོ༔ རང་བཞིན་རྩ་ན་གནས་པ་ནི་འོད་ཀྱི་གཟུགས་ཀྱིས་གནས་པས༔ སེམས་ཀྱི་མཚན་ཉིད་སྟོན་པར་བྱེད་ལ༔ ཡི་གེའི་གཟུགས་ཀྱིས་གནས་པས་བརྗོད་བྱའི་གཞི་མཚོན་པར་བྱེད་ལ༔ ཀུན་བཟང་ཡབ་ཡུམ་གྱི་སྐུའི་གཟུགས་ཀྱིས་གནས་པས༔ སྐུ་གསུམ་གྱི་མཚོན་གཞི་མཚོན་པར་བྱེད་པའོ༔ དེ་ལྟར་གསུམ་ནི་གནས་པས་འགྱུས་ལ་འགྱུས་པས་སྟོང་པ་ཞེས་བྱའོ༔ ཆོས་ཉིད་ནི་འགྱུ་བ་སྟོང་དག༔ བརྗོད་བྱ་རང་བཞིན་གནས་དག་གོ༔ བརྗོད་པའི་སྒྲ་ལ་གཉིས་ཏེ༔ འབྱུང་རྟགས་མཚོན་པའི་སྒྲ་དང༔ ཚིག་གི་བདག་ཉིད་མཚོན་པར་བྱེད་པ་གཉིས་སོ༔ འབྱུང་རྟགས་མཚོན་པ་ནི༔ འབྱུང་བ་བཞིའི་རང་སྒྲ་ལ་བརྟེན་ནས་བསླབས་པས༔ སྐུ་གསུམ་གྱི་ས་བོན་འཇོག་པར་བྱེད་པ་ལ༔ འཇུག་པ་དུས་ཀྱི་སྒྲ་དོན་ལ་རྟེན་ནས་རིགས་དྲུག་སོ་སོའི་ལས་དང༔ ལས་ཀྱི་བྱེ་བྲག་སྟོན་པར་བྱེད་པའོ༔ དེ་གཉིས་ལ་བསླབས་པས་ཤེས་ལ༔ ཤེས་པས་རྟོགས་པའོ༔ ཚིག་གི་བདག་ཉིད་མཚོན་པར་བྱེད་པ་ནི༔ སྒྲའི་དབྱིངས་ཀྱི་ཆོས་དང་ཆོས་ཉིད་གཏན་ལ་འབེབས་ལ༔ སྒྲུབ་བྱེད་ཀྱིས་རང་དང་གཞན་གཏན་ལ་འབེབས་ལ༔ གཞན་སེལ་གྱིས་ཕྱི་རོལ་བེམ་རིག་གི་གཏན་ལ་འབེབས་པར་བྱེད་ལ༔ ཕན་པའི་རྐྱེན་གྱིས་བློ་དང་ཤེས་པའི་བཙལ་སྦྱོང་བར་བྱེད་པའོ༔ དེ་ལ་འདིར་ནི་སྒྲ་དོན་གནད་ཀྱི་བྱེ་བྲག་ཡི་གེའི་འགྱུར་བྱེད་བཤད་པའོ༔ དེ་ལ་སེམས་ཉིད་གནས་པ་གཞི་ལས་ཤར་བ་ཙམ་ཡིན་པས་སྭཱ་ཞེས་བྱའོ༔ ལྷུན་གྲུབ་རྫོགས་ཚུལ་ལ་སྣང་ཚུལ་འགག་པ་མེད་པས་ན༔ དེ་ཉིད་མ་རིག་པས་ན་པའོ༔ དེ་ཡང་དུས་གསུམ་མཉམ་པ་ཉིད་དུ་གནས་པ་ལས༔ རང་བཞིན་གྱིས་བརྟགས་པས་ན་དའོ༔ དེ་ལས་རྩལ་དང་ཡོན་ཏན་འགག་མེད་དུ་ཤར་བས་འདྲེ་ཞེས་བྱའོ༔ དེ་ཡང་རང་བཞིན་གྱིས་བརྟགས་པས་འཆར་བྱེད་སྣ་ཚོགས་པར་འཆར་བར་བྱེད་པས་ཏྲ་ཞེས་བྱའོ༔ གཞི་ལས་མ་གཡོས་པས་མའོ༔ གཞི་དེ་ཡང་ཡེ་ནས་སྟོང་པ་ངོས་བཟུང་དུ་མེད་པས་ཏཱ་ཞེས་བྱའོ༔ འཆར་སྒོ་སྣ་ཚོགས་པར་འཆར་ཀྱང་སྣང་ལ་རང་བཞིན་མེད་པས་ན་རང་ཞེས་བྱའོ༔ དེ་ཡང་སྐུ་གསུམ་གྱི་དཀྱིལ་འཁོར་ལ་གནས་པས་ནའོ༔ སྐུ་གསུམ་རང་ལ་རྫོགས་པས་ཀ༔ སྐུ་གསུམ་རང་ལ་འཆར་བྱེད་ཀྱི་འོད་ཡོད་པས་རི༔ དེ་ཡང་དུས་ཐམས་ཅད་དུ་སྒྲོན་མ་བཞིའི་ངོ་བོ་འཆར་བྱེད་ལུས་ལ་འཆར་བས་ན་ཏན་ཏྲ་ཞེས་བྱ་ལ༔ ལུས་དེ་ཡང་ཟག་པ་རང་ཟད་པའི་ཕྱིར་ན་ཞེས་བྱའོ༔ ལུས་ཡིན་ཀྱང་གཞིར་གྲོལ་བའི་གནད་ཡོད་པའི་ཕྱིར་ན་མཱ་ཞེས་བྱའོ༔ མཚན་དོན་འགྱུར་ཆོས་ཉིད་མངོན་སུམ་ལ་བརྟེན་ནས༔ རང་རང་གི་མངོན་སུམ་དུ་བསྟན་པ་ནི༔ མཚན་གྱི་གནས་ལུགས་ལ་བརྟེན་ནས༔ ཆོས་ཉིད་གཤིས་ཀྱི་འདུག་ཚུལ་གཏན་ལ་དབབ་པ་དང༔ མཚོན་བྱེད་རྒྱུད་ཀྱི་དོན་སྡེབས་པ་ལ་བརྟེན་ནས༔ སྐལ་པ་ཅན་ཆོས་ཉིད་མངོན་སུམ་གྱི་ལམ་གྱི་ཆ་རྐྱེན་རྫོགས་པར་བསྟན་པའོ༔ དེ་ལ་མཚན་གྱི་གནས་ལུགས་ནི༔ མཚན་གྱི་ཡོན་ཏན་དང༔ མཚན་རང་གི་ངོ་བོའི་བཞུགས་ཚུལ་ལོ༔ ཡོན་ཏན་ནི་རིན་པོ་ཆེ་ལ་སོགས་པའོ༔ རང་གི་ངོ་བོའི་བཞུགས་ཚུལ་ནི༔ སྒྲ་ཐལ་འགྱུར་རོཿ དེ་ཡང་བརྗོད་དུ་མེད་པའི་ཆོས་ཉིད་ཀྱི་རོལ་པ་ལས༔ ཡོན་ཏན་གྱི་བྱེ་བྲག་བརྗོད་དུ་མེད་པས༔ རང་རྫོགས་སུ་འབྱུང་བ་ནི༔ དཔེར་ན་ཡིད་བཞིན་གྱི་ནོར་བུ་རིན་པོ་ཆེ་ལ་དགོས་འདོད་སྣ་ཚོགས་འབྱུང་བ་དང་འདྲ་བར༔ རྫོགས་ཆེན་གནད་ཀྱི་མན་ངག་མཐོང་བའི་མི་ལ་ཆོས་ཉིད་ཀྱི་ཡོན་ཏན་སྣ་ཚོགས་འཕེལ་བའོ༔ དེ་ལྟར་ཆོས་ཉིད་ཀྱི་ཡོན་ཏན་འབྱུང་བར་བྱེད་པ་ལ༔ གསང་བའི་རྒྱུད་འདི་ནས་ཐམས་ཅད་སྟོན་པའོ༔ སྒྲ་ཞེས་བྱ་བ་ནི་གོང་དུ་བསྟན་པ་ལས༔ དེ་ཡང་འདིར་ནི་བརྗོད་པའི་སྒྲ་དོན་སུམ་བརྒྱ་དང་དྲུག་འོག་ནས་སྟོན་ལ༔ དེ་ཡང་བརྗོད་པའི་སྒྲ་དོན་འབྱུང་རྟགས་ཀྱིས་སྒྲའི་རྣམ་གྲངས་སྟོང་ཕྲག་བརྒྱད་འོག་ནས་སྟོན་ནོ༔ ཚིག་གི་བདག་ཉིད་མཚོན་པར་བྱེད་པའི་སྒྲའི་རྣམ་གྲངས་དྲུག་ཅུ་ཐམ་པ་འོག་ནས་སྟོན་ནོ༔ དེ་ཡང་དེ་དག་གི་དབྱེ་བ་དང་བསྡུ་བ་ལ་སོགས་པ་འོག་ནས་རྒྱས་པར་སྟོན་ལ༔ འདིར་མི་སྤྲོའོ༔ དེ་ཡང་འོག་ནས་ཡན་ལག་གི་སྐབས་ནས༔ སྒྲའི་བབས་སོ་རྣམ་པར་ལྔ༔ ཚངས་དང་ཁྱབ་འཇུག་ཀ་ལ་པིང་ཀ་ལ༔ འབྱུང་བའི་སྒྲ་དང་སྟོན་པའི་གསུང༔ ཞེས་པ་ལ་སོགས་པའི་སྐབས་ནས་ཀྱང་རྒྱས་པར་སྟོན་ནོ༔ དེ་དག་གི་དགོས་པ་ཡང་མཆོག་དང་ཐུན་མོང་ལ་སོགས་པ་འོག་ནས་སྟོན་ནོ༔ ཐལ་ཞེས་པ་ནི་འོག་ནས༔ ཐལ་བའི་གནས་ནི་རྣམ་པ་བརྒྱད༔ འཇིག་རྟེན་ཁམས་དང་ཞིང་ཁམས་དང༔ དམ་བཅའ་སྐྱོབ་དང་སྐྱོན་གནས་དང༔ འཕེན་པའི་ས་དང་སྦྱོར་བ་དང༔ གྲགས་དང་སོང་བའི་གནས་དེ་བརྒྱད༔ ཞེས་པ་ལ་སོགས་པ་འོག་ནས་རྒྱས་པར་སྟོན་ནོ༔ འགྱུར་ཞེས་པ་ཡང་འོག་ནས༔ འགྱུར་ནི་འབྱུང་བའི་ཆོ་འཕྲུལ་གྱིས༔ ཞེས་པ་ལ་སོགས་པ་འོག་ནས་སྟོན་ནོཿ ཆེན་པོ་ཞེས་བྱ་བ་ནི་རྫོགས་པ་ཆེན་པོ་སྤྲོས་གཞི་དང་བྲལ་བ་ལ༔ མཐའ་རྟོག་པ་མེད་པས་རྒྱ་ཆད་དང་ཕྱོགས་ལྷུང་མེད་པས་དེའི་གོང་ན་གཞན་མེད་པའོ༔ རྒྱུད་ནི་ངོ་བོ་དང༔ ངེས་ཚིག་དང༔ དབྱེ་བ་དང༔ དཔེ་དང༔ རྒྱུ་དང་ལྔར་ཤེས་པར་བྱའོ༔ ངོ་བོ་ནི་ཐབས་ཤེས་རབ་ཟུང་འཇུག་གི་སྒོ་ནས་རང་རིག་པའི་རྒྱུད་མངོན་སུམ་དུ་སྟོན་པར་བྱེད་ལ༔ ངེས་ཚིག་ནི་ཐང་ཆད་པ་དང༔ རྒྱུན་ཆགས་པ་དང༔ འབྲེལ་བའི་ཕྱིར་ན་རྒྱུད་དོ༔ དབྱེ་ན་ཚིག་རྒྱུད་དང༔ དོན་རྒྱུད་དོ༔ ཚིག་རྒྱུད་ལ་རྒྱུད་བཏགས་པ་པོ་དང༔ རྒྱུད་མཚན་ཉིད་པའོ༔ བཏགས་པ་ནི་ཚིག་ཏུ་བཀོད་པ་འདི་དག་སྟེ༔ བསྐྱེད་པའི་རིམ་པ་གཙོ་ཆེར་སྟོན་པ་དང༔ རྫོགས་པའི་རིམ་པ་གཙོ་ཆེར་སྟོན་པ་དང་གཉིས་སོ༔ མཚན་ཉིད་པ་ནི༔ རང་བཞིན་གྱི་རྒྱུད་དང༔ ཐབས་ཀྱི་རྒྱུད་དོ༔ ཚིག་རྒྱུད་ལ་རྒྱུད་བརྟགས་པ་པོ་དང༔ རྒྱུད་མཚན་ཉིད་པའོ༔ བཏགས་པ་ནི་ཚིག་ཏུ་བཀོད་པ་འདི་དག་སྟེ༔ རང་བཞིན་ནི་རང་རྒྱུད་དག་པ་པོ་དང༔ དྲི་མ་དང་བཅས་པ་གཉིས༔ གཞན་རྒྱུད་དག་པ་དང༔ དྲི་མ་དང་བཅས་པ་གཉིས་སོ༔ དོན་གྱིས་བཞིར་འགྲོ་བའོ༔ དེ་ཡང་སེམས་ཉིད་ལ་རྣམ་རྟོག་དང་བཅས་པ་དང༔ རྣམ་པར་རྟོག་པ་དག་པའི་ཁྱད་པར་ནས་བཞག་པའོ༔ ཐབས་ཀྱི་རྒྱུད་ལ་མཚོན་བྱ་ཐབས་ཀྱི་རྒྱུད་ཤེས་པས་བསྡུས་པ་དང༔ མཚོན་བྱེད་ཐབས་ཀྱི་རྒྱུད་ཤེས་བྱས་བསྡུས་པ་རྣམས་སོ༔ དོན་གྱི་རྒྱུད་ནི༔ གཞི་དང༔ ལམ་དང༔ འབྲས་བུའི་རྒྱུད་དོ༔ གཞིའི་རྒྱུད་ནི་ཤེས་བྱ་གནས་པའི་གནས་ལུགས༔ སངས་རྒྱས་སྒོམ་དེས་མ་མཛད༔ སེམས་ཅན་སྒྲིན་པོས་མ་བཅོས་པ༔ ཚིག་དང་ཡི་གེ་གང་གིས་ཀྱང་གཏན་ལ་མི་ཕེབས་ལ༔ རྫོགས་པ་ཆེན་པོ་རང་གི་གནས་ལུགས༔ མཐའ་བྲལ་ཡོངས་སུ་མ་རྫོགས་པ་གང་ཡང་མེད་པའོ༔ ལམ་གྱི་རྒྱུད་ནི་གཉིས་ཏེ༔ གང་ཟག་གི་དབང་པོའི་བྱེ་བྲག་ཏུ་བྱས་ནས༔ ལམ་མངོན་སུམ་དུ་བྱེད་པ་དང༔ རྗེས་ཐོབ་ཏུ་བྱེད་པའོ༔ འབྲས་བུ་ནི་སྐུ་གསུམ་ལྷུན་གྲུབ་ཀྱི་རྒྱུད་དང༔ ཆོས་ཉིད་ཟད་སར་ཀ་དག་གི་རྒྱུད་དོ༔ དཔེ་ནི་ཡོན་ཏན་སྟོན་པ་རིན་པོ་ཆེ་ལྟ་བུ་དང༔ ཚིག་དོན་འབྲེལ་པ་དབྱེར་མི་ཕྱེད་པ་ཐག་པ་ལྟ་བུ་དང༔ རྒྱུན་དུ་གནས་པ་ཏིལ་འབྲུ་ལ་མར་གྱིས་ཁྱབ་པ་ལྟ་བུ་དང༔ གསལ་བྱེད་གཞན་ལ་མ་ལྟོས་པ་མར་མེ་ལྟ་བུ་དང༔ ཆེ་ཆུང་དང་ཡངས་དོག་མེད་པ་ནམ་མཁའ་ལྟ་བུའོ༔ རྒྱུ་ནི་ཆོས་དང་གང་ཟག་དང༔ དེ་རྟོགས་པའི་བདག་ཉིད་དུ་བྱུང་བའོ༔ ཞེས་བྱ་བ་ནི་དེ་ལྟ་བུའི་ཚིག་དོན་དབྱེར་མི་ཕྱེད་ཀྱང༔ ཚིག་ལ་རྟེན་ནས་དོན་མངོན་སུམ་རང་ཐོག་ཏུ་འབེབས་པར་བྱེད་པའི་གཞུང་ཚིག་དང་ཡི་གེར་གཅད་པ་ཅིག་བསྟན་པར་བྱ༔ བཤད་པར་བྱ་ཞེས་པའི་དོན་ནོ༔ ད་ནི་རྒྱུད་ཀྱི་མཚན་ངོས་བཟུང་བ་རྒྱུད་ཀྱི་དོན་སྡེབས་པ་ལ་བརྟེན་ནས༔ སྐལ་བ་ཅན་ཆོས་ཉིད་མངོན་སུམ་གྱི་ལམ་གྱིས་ཆ་རྐྱེན་རྫོགས་པར་བསྟན་པ་ནི༔